На основу члана 65. став 2. Закона о културном наслеђу ("Службени гласник РС", број 129/21),

Министар културе доноси

**ПРАВИЛНИК**   
 **О БЛИЖИМ УСЛОВИМА, ПРОЦЕДУРАМА, УПРАВЉАЊУ И НАЧИНУ РАДА У ЈЕДИНСТВЕНИМ ИНФОРМАЦИОНИМ СИСТЕМИМА ЗА ПОЈЕДИНАЧНЕ ОБЛАСТИ ЗАШТИТЕ И ОЧУВАЊА КУЛТУРНОГ НАСЛЕЂА, КАО И О ОБАВЕЗАМА УСТАНОВА ЗАШТИТЕ И ЗАПОСЛЕНИХ**

**(„Службени гласник РС“, број 5/23)**

**Уводне одредбе**

**Члан 1.**

Овим правилником уређују се ближи услови, процедуре, управљање и начин рада у Јединственим информационим системима за појединачне области заштите и очувања културног наслеђа (у даљем тексту: Јединствени информациони системи), као и о обавезама установа заштите и запослених.

**Члан 2.**

Јединствени информациони системи су јединствена централизована софтверска решења и представљају интегрисани сложени скуп програмских модула и база података за управљање дигиталним објектима, намењених свакодневном раду стручњака, за појединачне области заштите и очувања културног наслеђа, на пословима обраде података о појединачном културном добру.

**Члан 3.**

Подаци и информације о грађи из појединачних области заштите и очувања културног наслеђа обликују се у релационо повезану електронску базу података појединачних области заштите и очувања културног наслеђа и достављају се и преносе у електронском облику или на други одговарајући начин, у складу са законом.

Документација о културном наслеђу води се у електронском облику у јединственом софтверском решењу, односно информационом систему за појединачну област заштите и очувања културног наслеђа којим управља министарство надлежно за културу (у даљем тексту: Министарство) или установа заштите и очувања културног наслеђа (у даљем тексту: установа заштите).

Регистри и централни регистри културних добара воде се у електронском облику, у складу са прописима којима се уређује електронска управа и садрже податке и документацију о културним добрима према врстама, у складу са Законом о културном наслеђу и правилником којим се уређује ближа садржина и начин вођења регистара и централних регистара културних добара по врстама културног добра, евиденције добара под претходном заштитом и документацију о културним добрима која се образује и чува уз регистре, као и посебним законима којима се уређују појединачне области заштите културних добара и повезани су са јединственим информационим системима културног наслеђа и другим одговарајућим регистрима.

**Вођење и администрирање**

**Члан 4.**

Јединственим информационим системом за сваку појединачну област заштите и очувања културног наслеђа управља и администрира централна установа заштите и очувања културног наслеђа (у даљем тексту: централна установа заштите) за архиве, заводе за заштиту споменика културе, аудиовизуелне архиве, библиотеке, музеје и галерије, у тој појединачној области или Министарство.

Установе заштите у циљу чувања, коришћења и презентације грађе из појединачних области заштите и очувања културног наслеђа, за обраду података у електронској форми користе имплементирани Јединствени информациони систем за појединачну област заштите и очувања културног наслеђа.

**Члан 5.**

Установе заштите:

1) обезбеђују неопходну информационо-комуникациону технологију;

2) обезбеђују техничке услове у установама за безбедан, сигуран, заштићен, аутентификован и ауторизован приступ Јединственом информационом систему;

3) одређују стручњаке надлежне за унос и верификацију података;

4) редовно уносе обавезне податке о грађи из појединачних области заштите и очувања културног наслеђа;

5) одређују кориснике односно лица која имају приступ Јединственом информационом систему, без могућности уноса и измене података.

**Члан 6.**

За функционисање имплементираних софтверских решења установе заштите извршавају и омогућавају:

1) редовно, потпуно и тачно уношење података о постојећој грађи и новопристиглој грађи у својим збиркама/областима;

2) активну контролу квалитета уноса података;

3) континуирану допуну података у складу са актуелним истраживањима и кроз стално праћење струке;

4) доступност података јавности на начин који корисницима омогућава непосредан приступ и коришћење, дефинишући моделе и нивое приступа.

**Члан 7.**

У циљу функционисања Јединственог информационог система, установе заштите:

1) инсталирају Јединствени информациони систем у својим установама односно обезбеђују техничке услове за онлине приступ;

2) достављају податке централним установама заштите, вршењем уноса у Јединствени информациони систем;

3) прате и примењују све промене у циљу унапређења система које пропише Министарство.

**Члан 8.**

Централна установа заштите из члана 4. став 1. овог правилника одређује администратора информационог система за обављање послова администрирања система.

Министарство може одредити администратора из става 1. овог члана.

Администратор из става 1. овог члана отвара налоге модераторима које именује свака установа заштите.

Модератор установе заштите управља налозима овлашћених службених лица установе и додељује нивое приступа у складу са пословима које они обављају.

Централна установа заштите из члана 4. став 1. овог правилника дужна је да другим установама заштите омогући приступ и преузимање података из информационог система којим управља без надокнаде.

**Контрола квалитета**

**Члан 9.**

Установа заштите континуирано спроводи контролу квалитета и верификацију података унетих у информациони систем.

**Чување дигитализованог културног наслеђа**

**Члан 10.**

Дигитализовано културно наслеђе чува се посредством информационог система у државном центру за управљање и чување података у складу са прописима којима се уређује електронска управа.

**Чување резервних копија података**

**Члан 11.**

Резервна опрема и безбедносне копије медија чувају се на резервним локацијама.

Резервне копије се чувају у заштићеној просторији у:

1) додатном бункеру на истој локацији или

2) додатном сефу на другој локацији или

3) додатним ИКТ ресурсима на другој локацији.

О резервним копијама података води се ажурна евиденција по локацијама.

Приступ резервним копијама података одобрава надлежни орган.

**Доступност дигитализованог културног наслеђа**

**Члан 12.**

Јавни приступ подацима о културном наслеђу који се воде у информационим системима по врстама културних добара врши се преко Агрегатора културног наслеђа.

Агрегатор културног наслеђа омогућава приступ дигиталном објекту, преузимањем метаподатака из информационих система за појединачне области заштите и очувања културног наслеђа.

Установа заштите може омогућити приступ подацима о дигитализованом културном наслеђу путем другог портала, односно мобилне апликације.

**Праћење извршења**

**Члан 13.**

Министарство у оквиру послова дигитализације културног наслеђа прати реализацију послова, задатака и стандарда наведених у овом правилнику.

**Члан 14.**

Чување, складиштење и заштита података из Јединственог информационог система врши се у складу са законом којим се уређује информациона безбедност и законом којим се уређује електронска управа.

Чување и заштиту јединственог информационог система централна установа заштите и Министарство врши у складу са законом којим се уређује електронска управа и законом којим се уређује информациона безбедност.

**Члан 15.**

Овај правилник ступа на снагу осмог дана од дана објављивања у "Службеном гласнику Републике Србије".